О б р а з л о ж е њ е

Правни основ за доношење Одлуке о обезбеђивању јавног осветљења садржан је у члану 13. став 1. Закона о комуналним делатностима („Службени гласник РС“, број 88/2011, 104/2016 и 95/2018) којим је прописано да скупштина јединице локалне самоуправе одлукама прописује начин обављања комуналне делатности и члану 37. став 1. тачка 7. Статута Града Ниша („Службени лист Града Ниша“, број 88/2008,143/2016 и 18/2019) којим је прописано да Скупштина Града, у складу са законом доноси прописе и друге опште акте.

 Предложеном Одлуком о обезбеђивању јавног осветљења врши се усклађивање са одредбама Закона о комуналним делатностима и прописује се начин обављања комуналне делатности обезбеђивање јавног осветљења, права и обавезе вршилаца комуналне делатности и корисника услуга, обавезе вршилаца комуналне делатности и овлашћења органа Града у случају непланираних прекида испоруке, као и друга питања од значаја за обављање ове комуналне делатности.

 У складу са наведеним Законом дефинише се појам ове комуналне делатности, појам јавног осветљења, вршилац комуналне делатности и које услове треба да испуњава за обављање исте.

 Такође се прецизирају радови који се предузимају приликом одржавања, адаптације и унапређења објеката и инсталација јавног осветљења, као и одредбе које се односе на изградњу и реконструкцију ових објеката и инсталација.

У складу са чланом 13. Закона о комуналним делатностима уведена је обавеза вршилаца комуналне делатности да организује континуирано изјашњавање (најмање једном годишње) корисника комуналних услуга о квалитету пружања комуналних услуга од стране вршилаца комуналних делатности, као и поступак и овлашћења органа Града у зависности од резултата спроведеног изјашњавања са циљем унапређења ове комуналне услуге.

Одредбе које се односе на назив и овлашћења Комуналне милиције на територији Града Ниша усаглашене су са Законом о Комуналној милицији („Службени гласник Републике Србије“, број 49/2019).

У складу са Законом о прекршајима ("Службени гласник РС", бр. 65/2013, 13/2016, 98/2016 - Одлука УС РС, 91/2019 - други закон, 91/2019 и 112/2022 – Одлука УС РС) усклађена је висина прописаних новчаних казни и исте су прописане у фиксном износу. Такође је прецизирано и да комунални инспектор, односно комунални милиционар за прекршаје прописане овом одлуком издаје прекршајни налог у складу са законом којим се уређују прекршаји.

 Доношење предложене Одлуке омогућиће пружање квалитетније услуге на територији Града Ниша у области обезбеђивању јавног осветљења.

 За спровођење ове Одлуке није потребно обезбедити финансијска средства буџетом града Ниша.

На наведени нацрт Одлуке прибављено је Мишљење Градске управе за органе Града и грађанска стања, број 223-1/2024-08 од 31.01.2024. године.

Имајући у виду наведено, Градска управа за комуналне делатности и инспекцијске послове израдила је нацрт Одлуке као у диспозитиву.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

 В. Д. НАЧЕЛНИКА

 Душица Јанојлић